….. (sz.) napirend

**E L Ő T E R J E S Z T É S**

**a Képviselő-testület 2023. július 19-i rendkívüli ülésére**

**Tárgy:** Együttműködési megállapodás a MAMMUT Szolgáltató Zártkörűen Működő Részvénytársasággal Mammut Bevásárló- és Szórakoztató Központban található parkolókban kedvezményes lakossági parkolás biztosításáról

**Készítette:** …………………………….

Szabó-Bartha Nikolett

titkársági koordinátor

**Látta**: ………………………………

dr. Szalai Tibor

jegyző

………………………………

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Budapest Főváros II. Kerületi Önkormányzat (a továbbiakban: Önkormányzat) kiemelt célja a II. kerület parkolási viszonyainak javítása, különös tekintettel az itt élők parkolási gondjainak minél sokrétűbb megoldására. Ide érthetjük a parkolási zónák kibővítését, a 0–24 órás kizárólagos lakossági parkolásról szóló kezdeményezés Fővárosi Közgyűlés elé terjesztését, illetve minden olyan együttműködés kialakítását vagy abban való részvételt, ami a kerület belvárosias, frekventált, ennek okán parkolási szempontból még érzékenyebb területein élők életkörülményeinek javítására irányulnak.

A Budapest Főváros II. Kerületi Önkormányzat 97/2023. (II.28.) képviselő-testületi határozata alapján a Budapest Főváros II. Kerületi Önkormányzat és a Park-Sec Őrző-Védő és Üzemeltető Kft. 2023. február 28. napján Együttműködési megállapodást kötött a 1024 Budapest, Lövőház utca 2-6. szám alatt található Mamut Bevásárló és Szórakoztató Központban található négy szint mélygarázsból és öt szintből álló parkolóházban történő kedvezményes lakossági parkolás biztosítása érdekében.

Az együttműködési megállapodás határozott időtartamra jött létre, arra való tekintettel, hogy a Parkoló-üzemelhető cég üzemeltetési szerződése 2023. július 31-ig szólt.

A 2023. júniusában a parkoló üzemeltetésére vonatkozó tender eljárást nem a Park-Sec Őrző-Védő és Üzemeltető Kft. nyerte el, hanem a MAMMUT Szolgáltató Zártkörűen Működő Részvénytársaság.

Annak érdekében, hogy a lakosság számára folyamatosan biztosított legyen az azonos árú és színvonalú parkolási lehetőség, így egyeztetést kezdeményeztünk a MAMMUT Szolgáltató Zártkörűen Működő Részvénytársasággal, mely során a MAMMUT Szolgáltató Zártkörűen Működő Részvénytársaság vállalta a parkolóház használatára vonatkozó korábbi feltételek biztosítását.

Az együttműködés megállapodás szerint 40 db éjszakai és 15 db 0-24 kedvezményes bérlet lehetőséget biztosítanának 2023. augusztus 1-től az alábbiak szerint:

* 40 db kedvezményes éjszakai bérlet, 17 óra és másnap 10 óra közötti (17 órás), mely ára bruttó 6.500 Ft/db/hó, amelyet az Önkormányzat által jogosultként igazolt, bérletet megváltó lakos fizet,
* 15 db 0-24-es bérlet, melynek az ára bruttó 49.000 Ft/db/hó, amelynek 50%-át, 24.500 Ft-ot fizeti a bérletet megváltó lakos, fennmaradó 50%-át (24.500 Ft) pedig az Önkormányzat.

Fontos, hogy

* a kibővített időtartamú éjszakai bérletek száma a későbbiekben, az igények pontosabb ismeretében bővíthető,
* az Önkormányzatnak az éjszakai bérletek után egyáltalán nem, a 0-24 bérletek esetében pedig csak a ténylegesen kiváltottak után keletkezik fizetési kötelezettsége.

Az előzetes igényfelmérések szerint a fenti 40 és 15 db bérletre van lakossági érdeklődés.

A jelen előterjesztés mellékletét képező együttműködési megállapodást a szolgáltatóval egyeztettük, azt a jelen határozati javaslat mellékleteként csatoljuk.

Kérem a T. Képviselő-testületet a határozati javaslat elfogadására.

**H a t á r o z a t i j a v a s l a t**

A Képviselő-testület felhatalmazza a Polgármestert a Budapest Főváros II. Kerületi Önkormányzat és a MAMMUT Szolgáltató Zártkörűen Működő Részvénytársaság között a határozat mellékletét képező együttműködés megállapodásnak - az esetlegesen szükségessé váló technikai jellegű módosításokat követő - aláírására.

**Felelős:** polgármester

**Határidő:** 2023. augusztus 1.

*A határozati javaslat elfogadásához egyszerű többségű szavazati arány szükséges.*

**Budapest, 2023. július 13.**

**dr. Varga Előd Bendegúz**

alpolgármester

Előterjesztés Melléklete:

Park-Sec Kft-vel kötött megállapodás

Határozati javaslat melléklete:

Együttműködési megállapodás tervezet